Klebsiella

**Klebsiella** on gramnegatiivinen fakultatiivisesti anaerobinen sauvabakteerisuku. Klebsiella-bakteerit kuuluvat ihmisten suoliston normaaliflooraan ja aiheuttavat vain harvoin perusterveen ihmisen sairastumisen. 

Klebsiella-bakteerit on nimetty 1800-luvun saksalaisen mikrobiologi Edwin Klebsin mukaan. Alkujaan suku jaettiin kolmeen lajiin, perustuen bakteerin aiheuttamiin biokemiallisiin reaktioihin. Nykyisin suku jaotellaan useampaan lajiin DNA:n samankaltaisuuksien perusteella. Ihmisen kannalta *K. pneumoniae* on yleisin infektioiden aiheuttaja, mutta myös *K. oxytoca*- ja *K. rhinoscleromatis* -lajeja on havaittu ihmisissä kliinisissä kokeissa. Viime vuosina Klebsiella-bakteereista on tullut yleisiä sairaalabakteereja.

*K. pneumoniae* aiheuttaa infektioita tyypillisesti etenkin immuunipuutteisille tai muuten alttiille henkilöille, mutta siitä on tunnistettu myös hypervirulentteja kantoja (hvKp), jotka voivat aiheuttaa vakavia infektioita myös aiemmin terveille yksilöille. Näille kannoille ovat tyypillisiä tietyt virulenssiplasmidit, jotka liittyvät niiden lisääntyneeseen taudinaiheuttamiskykyyn. 

*K. pneumoniae* -bakteerin keskeinen virulenssitekijä on polysakkaridikapseli. Kapseli edistää bakteerin kolonisaatiota ja auttaa sitä välttämään isännän immuunipuolustusta. Se heikentää komplementtijärjestelmän toimintaa vaikeuttamalla membraanihyökkäyskompleksin (MAC) muodostumista sekä vähentämällä opsonisaatiota. Opsonisaation heikentyminen puolestaan vaikeuttaa neutrofiilien ja makrofagien välittämää fagosytoosia. Lisäksi kapseli voi estää fagosyyttejä tunnistamasta bakteeria peittämällä sen pintarakenteita. Tietyt kapselityypit liittyvät muita useammin invasiivisiin ja vaikeaoireisiin infektioihin. 

Maailmanlaajuisesti *K. pneumoniae* oli vuonna 2019 neljänneksi merkittävin kuolemaan johtaneen bakteeri-infektion aiheuttaja.

## Klebsiellan aiheuttamia sairauksia
*K. pneumoniae-*, *K. oxytoca-* ja *K. planticola* -lajit voivat aiheuttaa virtsatie- ja haavainfektioita. *K. granulomatis* aiheuttaa sukupuolitautia nimeltä granuloma inguinale. *K. pneumoniae*n aiheuttama keuhkokuume voi olla rajuoireinen ja johtaa nopeasti kuolemaan. Infektio voi myös kohdistua ylempiin hengitysteihin, jolloin saattaa syntyä krooninen, granulomatoottinen tulehdus, joka saattaa tuhota luukudosta ja tukkia hengitystiet.

Klebsiella-bakteerit tuottavat erästä beetalaktamaaseihin kuuluvaa entsyymiä ja ovat siksi luonnostaan immuuneja ampisilliinille. Mikäli bakteerikannan kyky tuottaa betalaktamaaseja ulottuu tätä laajempaan ryhmään antibiootteja, niitä kutsutaan, yhdessä *[[Escherichia coli]]* -bakteerien kanssa, ESBL-bakteereiksi. Termi ESBL tulee sanoista *Extended Spectrum Beta Lactamase*. 

Eräät *K.&nbsp;pneumoniae* -kannat ovat osoittautuneet beetalaktamaasien sijasta kykeneviksi tuottamaan toisia vastustuskykyyn vaikuttavia entsyymejä karbapenemaaseja. Tällaiset bakteerikannat ovat osoittautuneet merkittäviksi sairaalabakteereiksi. Suomessa ensimmäiset havainnot tällaisista Klebsiella-kannoista tehtiin vuonna 2009. Karbapenemaaseja tuottavien Klebsiella-kantojen aiheuttamia sairastumisia on hyvin vaikeaa hoitaa ja näiden yleistymistä tulee ehkäistä tiukoilla sairaalahygieenisillä toimilla.

## Lähteet

## Aiheesta muualla
*Laji.fi: Klebsiella
*National Center for Biotechnology Information (NCBI): Klebsiella, taxonomy 
*UniProt: Klebsiella